Hoe God die Skrifte ontsluit | 4windkoinonia
← Het die mens 'n "onsterflike siel"?
Die Gees van God leer ons altyd deur geestelike met geestelike te vergelyk, m.a.w. Skrifte met Skrifte. Hier volg nou 'n paar sleutels vir hulle wat dit kan aanvaar dat Jesus Christus alleen 'die Boek' en 'die boeke' oopsluit:
1. Gebod op gebod…reël op reël…hier 'n bietjie…daar 'n bietjie
Om 'n vers / teks te isoleer uit die konteks en dan met 'n ander vers /teks in 'n nader konteks te vergelyk as daar oënskynlik geen verband is nie, word as "prooftexting" in die teologiese skole van die afvallige Christendom geleer. Maar die gedeelte in Jesaja 28 hierbo wys dat God Sy kennis en openbaring bring deur verse en tekste wat vir menselike verstand oënslynlik geen verband het nie, met mekaar te verbind!!! Die Nuwe Testamentiese skrywers (en Jesus self) gebruik dieselfde tegniek om dinge te sê wat teoloë sedert hul dae in die vlees tot vandag toe groot probleme verskaf. Die 'wysheid van die wêreld" kan regtig nie die "wysheid van God" verstaan nie:
Dit is waarom hierdie geestelike "tegniek" net die teenoorgestelde effek het vir die "wysheid van die wêreld" – geestelike dood:
Jes 28:12-13 Hy wat aan hulle gesê het: Dit is die rus, gee rus aan die vermoeides, en dit is die verkwikking. Maar hulle wou nie luister nie. Daarom sal die woord van die HERE vir hulle wees gebod op gebod, gebod op gebod, reël op reël, reël op reël, hier 'n bietjie, daar 'n bietjie, sodat hulle kan heengaan en agteruit struikel en verbreek en verstrik en gevang word.
2. Geen Skrifteks het sy eie verduideliking nie.
Die woord "eie" in die teks kom van die Griekse woord "idios" af en beteken dat geen Skrifteks op sy eie die volle betekenis het van wat God wil meedeel nie. God het bepaal dat waarheid met twee of drie getuies bepaal moet word, anders word daar met elke vers oploop gegaan, en baie valse leerstellings berus juis op die ignorering van hierdie belangrike beginsel van die Skrifte:
3. Waarheid is te vinde in die hele inhoud of konteks van die Woord te vind:
Alle buite-Bybelse bronne is aan die 'wysheid van die wêreld' gekoppel en onderworpe.
4. Ons lewe van elke woord wat uit God se mond uitgaan.
Ons lewe van elke woord wat uit God se mond uitgaan, al weet ons nie eens daarvan nie. Ons onkunde maak ons nie onskudig aan die Wet nie:
Hand 17:30 God het dan die tye van onkunde oorgesien en verkondig nou aan al die mense oral dat hulle hul moet bekeer,
5. God se woorde verander nooit en weerspreek ook nie mekaar nie.
Jesus is gister, vandag en tot in ewigheid dieselfde. Hy kan nie iets sê op een gedeelte en dan dit weerspreek in 'n ander gedeelte van die Skrif nie. Die afvallige Christendom sien die Skrifte dikwels as teenstellings en hou hulle self besig met die sogenaamde kontradiksies of paradokse om slegs grade te verwerf en hulself as baie diep voor te stel.
Die Skrifte praat altyd van net twee persone: die eerste Adam en die tweede Adam.
Ons almal is eers in die eerste Adam voor ons almal in die tweede Adam verander word:
Vir die onvolwassene natuurlike denke is die twee Adams se stryd iets waaroor God geen beheer het nie. Alhoewel baie weet die tweede Adam is die wenner, sien hulle nie dat die tweede Adam die eerste een gemaak, beheer en totaal gaan red nie:
Dit is dus 'n "somtotaal" wat gesien moet word en nie 'n "aftreksom" nie. Die hede, die verlede en die toekoms is een persoon, die lewendmakende gees, Jesus Christus:
6. God se woord is 'n gelykenis van begin tot einde.
God praat in gelykenisse (simbole) vir die natuurlike mensom hom te verblind want vlees en bloed kan nie die geestelike koninkryk van God ingaan nie:
Mat 13:9-11 Wie ore het om te hoor, laat hom hoor! En die dissipels het gekom en vir Hom gesê: Waarom spreek U tot hulle deur gelykenisse? Toe antwoord Hy en sê vir hulle: Omdat dit aan julle gegee is om die verborgenhede van die koninkryk van die hemele te ken, maar aan hulle is dit nie gegee nie.
Baie sê hulle "sien" omdat hulle natuurlike oë het, maar God en Jesus kan net gesien word deur geestelike oë.